Kleuter uur ná motorkaping gered(Foto: Gordon’s Bay Security/Facebook) ŉ Kleuter is die afgelope naweek blitsvinnig van ŉ vermeende ontvoeringsvoorval gered nadat alle beskikbare wetstoepassingsowerhede inderhaas na die gekaapte motor, waarmee boosdoeners met die kind weggery het, gesoek het. Die veiligheidsmaatskappy Gordon’s Bay Security (GBSEC) het Vrydagmiddag om 15:20 ŉ oproep ontvang dat ŉ Avanza buite ŉ skool in Grabouw in die Wes-Kaap gekaap is – boonop met ŉ kleuter nog op die agtersitplek. Die Gordonsbaai- en Grabouw-polisie het alle beskikbare eenhede gewaarsku om op die uitkyk te wees vir dié motor. “Alle hel het losgebars,” het Heyns de Waal, bedryfshoof van GBSEC, in ŉ Facebook-plasing wat die gebeure op dié dag uiteensit, gesê. “Elke beskikbare en selfs onbeskikbare polisie-, sekuriteit-, verkeerspolisie- en metropolisievoertuig, buurtwag en plaaswag is geaktiveer om te help om die motor op te spoor.” Die motor het in die rigting van Hermanus beweeg en GBSEC was genoop om hul soektog tydelik te staak, aangesien die motor nie meer in hul omgewing beweeg het nie “Al wat ons kon doen was om ŉ stille gebed vir die kind op te sê, aan sy ouers te dink en aan ons kollegas te dink wat die soektog uitvoer,” sê De Waal. Om 15:45 het daar egter ŉ dringende oproep deurgekom wat sê dat die gekaapte motor met ŉ opsporingstoestel toegerus is en dat die motor in die rigting van Kleinmond beweeg, moontlik op pad na Bettiesbaai of Gordonsbaai. “ŉ Netwerk van georganiseerde chaos het losgebars en ŉ waarskuwing vanuit Overberg het bevestig wat ons sopas gehoor het,” sê hy. Noodreaksieplanne is binne sekondes geaktiveer en die polisie in Gordonsbaai se blitspatrollie, sy honde-eenheid, asook die metropolisie en verskeie opsporingsvoertuie is ontbied om op strategiese punte op die R44 te wag. Die reddingspoging (Foto: Gordon’s Bay Security/Facebook) ŉ GBSEC-opsporingsvoertuig, wat reeds op die R44 was, het die gekaapte voertuig se bewegings na al die owerhede herlei, terwyl planne beraam is om die voertuig buite die dorp te onderskep en by ŉ voorafbepaalde plek voor te keer, om ŉ moontlike motorongeluk te verhoed. “Die kind se veiligheid was in ons almal se gedagtes regdeur die beplanningsfase.” ŉ Ongemerkte GBSEC-opsporingsvoertuig is uitgestuur om agter die Avanza in te val, sy bewegings deur te gee en hom van agter te blokkeer wanneer die tyd sou kom om die motorbestuurder aan te keer. Om 16:10 het die bestuurder van die ongemerkte voertuig sy oë op die gekaapte motor gehad en hy het in posisie geval. Terwyl die Avanza se bewegings deurgegee is, het owerhede ŉ padblokkade opgestel en elke lid ingelig oor sy rol. “Almal het geweet wie doen wat en wie gryp die kind, ongeag wat om hom aangaan.” Om die laaste draai op die R44 het die Avanza tot stilstand gekom en beamptes het ingespring om die deur van die motor oop te forseer. Die verdagte het op die grond neergeval en lede van die GBSEC het die kind gegryp en na veiligheid gehardloop. Die toneel is deur polisielede en lede van GBSEC beveilig, terwyl die kind na die Gordonsbaai-polisiestasie geneem is. “ŉ Slagofferondersteuningskamer is vir die kind voorberei, met vars doeke en skoon klere wat wag. Die tweejarige seuntjie is deeglik deur paramedici ondersoek, waarna die oproep gemaak is dat die kind ongedeerd gevind is,” sê De Waal. Polisielede van Overberg en die honde-eenheid het op die polisiestasie toegesak om te bevestig dat die kind veilig en ongedeerd is. “Soos ŉ Switserse horlosie het ons veiligheids- en polisiedienste saamgewerk soos hul opgelei is om te doen – van die kleinste rat tot die grootste hand.” ŉ 27-jarige man is in hegtenis geneem vir die kaping en gepoogde ontvoering van die kind. “Ek wil dankie sê aan elke lid, eenheid, organisasie en beheerkamer vir hul hand in die red van hierdie kind,” sê De Waal. (Foto: Gordon’s Bay Security/Facebook)